**NOAPTEA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NOAPTEA

Nopatea

Imi bate cerul la fereastră

Cu licăr de stele

Blând-auriu.

Pe raza lor coboară lin,

Măiastră,

Lumea de vis

În care buzele tale mă aşteaptă

Să le sărut

Iar ochii tăi mă cheamă

Să te îmbrăţişez.

Atunci

Urc treptele timpului

Încet,

Una câte una,

Zâmbind fericirii

Care-mi străbate gândurile.

În noapte

Fac încă un pas către noapte,

Un pas pe care nu-l vede

Şi nu-l simte nimeni.

Nici măcar eu.

Şi vise cu flori

Pe care nu ţi le-am dăruit încă

Curg printre stele

Prinse în părul tău.

Sărut visele

Şi florile

Şi stelele,

Îţi simt obrazul lipit de al meu,

Îţi simt mâinile mângâindu-mă blând,

Te simt lângă mine

Şi te strâng în braţe

Căci sunt treptele greu de urcat.

Noaptea

Urc treptele timpului

Alături de tine,

Iar dimineaţa

Îmi aduc aminte

Doar că te iubesc.